CELEX: 22015A0710(01)
Language: ro
Date: 2015-07-10 00:00:00
Title: Acord între Uniunea Europeană și Regatul Danemarcei privind competența judiciară, recunoașterea și executarea hotărârilor judecătorești în materie civilă și comercială

10.7.2015   
            
            
               RO
            
            
               Jurnalul Oficial al Uniunii Europene
            
            
               L 182/1
            
         ACORD
   între Uniunea Europeană și Regatul Danemarcei privind competența judiciară, recunoașterea și executarea hotărârilor judecătorești în materie civilă și comercială
   În conformitate cu articolul 4 din Acordul din 19 octombrie 2005 dintre Comunitatea Europeană și Regatul Danemarcei privind competența judiciară, recunoașterea și executarea hotărârilor judecătorești în materie civilă și comercială (1) (denumit în continuare „acordul”), încheiat prin Decizia 2006/325/CE a Consiliului (2), ori de câte ori se adoptă măsuri de punere în aplicare în temeiul articolului 74 alineatul (2) din Regulamentul (CE) nr. 44/2001 al Consiliului (3), decizia Danemarcei de a pune în aplicare sau nu conținutul unor astfel de măsuri trebuie notificată Comisiei.
   În conformitate cu articolul 3 alineatul (2) din acord, prin scrisoarea din 14 ianuarie 2009, Danemarca a notificat Comisia cu privire la decizia sa de a pune în aplicare conținutul Regulamentului (CE) nr. 4/2009 al Consiliului (4) în măsura în care acesta modifică Regulamentul (CE) nr. 44/2001 („Regulamentul Bruxelles I”) (5).
   Regulamentul (CE) nr. 44/2001 a fost abrogat și înlocuit de Regulamentul (UE) nr. 1215/2012 al Parlamentului European și al Consiliului (6). În conformitate cu articolul 3 alineatul (2) din acord, prin scrisoarea din 20 decembrie 2012, Danemarca a notificat Comisia cu privire la decizia sa de a pune în aplicare conținutul Regulamentului (UE) nr. 1215/2012 (7).
   Regulamentul de punere în aplicare (UE) 2015/228 al Comisiei (8) a fost adoptat la data de 17 februarie 2015. În conformitate cu articolul 3 alineatul (2) din acord, prin scrisoarea din 22 aprilie 2015, Danemarca a notificat Comisia cu privire la decizia sa de a pune în aplicare conținutul Regulamentului (UE) 2015/228.
   În conformitate cu articolul 4 alineatul (4) din acord, notificarea trimisă de Danemarca generează obligații reciproce între Danemarca și Uniunea Europeană. Prin urmare, Regulamentul de punere în aplicare (UE) 2015/228 constituie un amendament la acord în măsura în care modifică Regulamentul (CE) nr. 44/2001 [înlocuit de Regulamentul (UE) nr. 1215/2012], astfel cum a fost modificat prin Regulamentul (CE) nr. 4/2009, și este considerat ca fiind anexat la acesta.
   În sensul articolului 4 alineatul (3) din acord, punerea în aplicare în Danemarca a Regulamentului de punere în aplicare (UE) 2015/228 poate avea loc pe cale administrativă, în temeiul secțiunii 9 litera (a) subsecțiunea (1) din Legea nr. 1563 emisă de Danemarca la 20 decembrie 2006 cu privire la Regulamentul Bruxelles I. Măsurile administrative necesare au intrat în vigoare la data de 22 aprilie 2015.
   
      (1)  Acordul dintre Comunitatea Europeană și Regatul Danemarcei privind competența judiciară, recunoașterea și executarea hotărârilor judecătorești în materie civilă și comercială (JO L 299, 16.11.2005, p. 62).
   
      (2)  Decizia 2006/325/CE a Consiliului din 27 aprilie 2006 privind încheierea Acordului dintre Comunitatea Europeană și Regatul Danemarcei privind competența judiciară, recunoașterea și executarea hotărârilor judecătorești în materie civilă și comercială (JO L 120, 5.5.2006, p. 22).
   
      (3)  Regulamentul (CE) nr. 44/2001 al Consiliului din 22 decembrie 2000 privind competența judiciară, recunoașterea și executarea hotărârilor în materie civilă și comercială (JO L 12, 16.1.2001, p. 1).
   
      (4)  Regulamentul (CE) nr. 4/2009 al Consiliului din 18 decembrie 2008 privind competența, legea aplicabilă, recunoașterea și executarea hotărârilor și cooperarea în materie de obligații de întreținere (JO L 7, 10.1.2009, p. 1).
   
      (5)  JO L 149, 12.6.2009, p. 80.
   
      (6)  Regulamentul (UE) nr. 1215/2012 al Parlamentului European și al Consiliului din 12 decembrie 2012 privind competența judiciară, recunoașterea și executarea hotărârilor în materie civilă și comercială (JO L 351, 20.12.2012, p. 1).
   
      (7)  JO L 79, 21.3.2013, p. 4.
   
      (8)  Regulamentul de punere în aplicare (UE) 2015/228 al Comisiei din 17 februarie 2015 de înlocuire a anexelor I-VII la Regulamentul (CE) nr. 4/2009 al Consiliului privind competența, legea aplicabilă, recunoașterea și executarea hotărârilor și cooperarea în materie de obligații de întreținere (JO L 49, 20.2.2015, p. 1).